የሰመራ ደረቅ ወደብ በጅቡቲ ወደብ ላይ ያለውን ጫና የማቃለል ሚና እየተጫወተ ነው
የሰመራ ደረቅ ወደብ በጅቡቲ ወደብ ላይ ያለውን ጫና በማቃለል ረገድ ተገቢውን ሚና እየተወጣ እንደሆነ ተገለጸ ፡፡የሰመራ ወደብ የኦፕሬሽን ክፍል ኃላፊ አቶ አክሊሉ ደምሴ ለዋሚኮ እንደገለጹት  ወደቡ ለመንግስት እና ለባለብቶች በአማራጭነት አገልግሎት እየሠጠ ሲሆን በቀን በአማካኝ እስከ 30 ኮንቴይነር እቃዎችን  ወደ አገር ውስጥ እያስገባና እያስወጣ ይገኛል ተብሏል፡፡በመላ ሀገሪቱ ከሚገኙ ሰባት ደረቅ ወደቦች መካከል አንዱ የሆነው እና በ2002 ዓ.ም የተቋቋመው የሰመራ ደረቅ ወደብ ባለፉት 6 አመታት በሠጠው አገልግሎት ጅቡቲ ላይ የሚከፈለውን የውጭ ምንዛሬ በማስቀረት ረገድም አስተዋፅኦ እያበረከተ መሆኑ  ተመልክቷል፡፡በአነስተኛ እንቅስቃሴ ሥራውን የጀመረው የሰመራ ደረቅ ወደብ ከጊዜ ወደ ጊዜ አቅሙን እና የሰው ኃይሉን እያጠናከረ መሆኑንም አቶ አክሊሉ አስረድተዋል፡፡ቀደም ሲል  ወደቡ  በየቀኑ በአማካኝ 10 ኮንቴይነር እቃዎችን የማስገባትና የማስወጣት ስራ ይሰራ የነበረ ሲሆን አሁን ኮንቴይነሮችን የማስተናገድ አቅሙ እስከ 30 ከፍ ማድረጉን የወደቡ የኦፕሬሽን ክፍል ኃላፊው አመልክተዋል ፡፡ወደቡ ባለሃብቶችን ለማበረታት እቃቸውን ካስገቡበት እለት ጀምሮ ለ8 ቀናት ያህል ነጻ የእፎይታ ጊዜ አገልግሎትም እንደሚሰጥ ኃላፊው ተናግረዋል፡፡የሰመራ ደረቅ ወደብ  ከሞጆ፣ ኮምቦልቻ፣ መቀሌ፣ ገላን፣ ቃሊቲ እና ድሬዳዋ ደረቅ ወደቦች ጋር በሀገሪቱ ካሉ ሰባት ደረቅ ወደቦች አንዱ ነው፡፡